La Comissió de Platges demana “mesures urgents” per a protegir i adequar les platges del nord de la ciutat
30 de gener 2025

![](/media/snidpq4i/img_1651_c.jpg?width=850&height=566.6666666666666)

La Comissió Especial de Platges ha mantingut una reunió amb l’objectiu d’unificar posicions per tal d’exigir solucions a la regressió de les platges del nord de la ciutat. L'òrgan, integrat pels partits polítics amb representació al Ple i associacions ciutadanes, ha determinat que sol·licitarà “amb urgència” que s’aprove la Declaració d’Impacte Ambiental (DIA) del projecte d’extracció d’arenes que nodrirà les platges d’Almardà, Corinto i Malvarrosa.

Des de la Comissió, s’ha expressat que les platges de la ciutat “no poden esperar més”. En eixe sentit, se sol·licita al Ministeri per a la Transició Ecològica que agilitze els tràmits d’aprovació de la DIA, per a poder licitar amb màxima prioritat els treballs d’extracció d’arenes del jaciment submarí situat enfront de la platja de Cullera.

Cal recordar que dit projecte inclou, a banda de l’obtenció d’arena, els treballs posteriors de regeneració de la costa nord de la ciutat. És a dir, comprén la retirada de graves, l'aportació d'arena i la restauració del cordó dunar.

En la mateixa línia, l’òrgan municipal ha determinat que, des de l’Ajuntament de Sagunt, se sol·licitarà una reunió amb la vicepresidenta tercera del Govern i ministra per a la Transició Ecològica, Sara Aagesen, per a traslladar de primera mà la necessitat d’actuar sense demora a les platges del nord, “especialment, a la zona de Malvarrosa, que es troba molt degradada després dels últims episodis de temporal”.

![](/media/qxhf2tqf/img_1820.jpg?width=850&height=566.6666666666667)Estat actual de la platja de la Malvarrosa

### **Actuacions d’emergència**

Així mateix, els i les membres de la comissió han demanat a la Demarcació de Costes a València actuacions d’emergència abans de la temporada d’estiu. “Som conscients que els treballs de regeneració de la costa s’allargaran en el temps. Malgrat que exigim agilitat, sabem que no estaran llestos abans dels mesos d’estiu”, han declarat. Segons han explicat, sol·licitaran a la Demarcació de Costes “que porte a terme actuacions per a garantir l’accessibilitat i la seguretat de les platges abans de la temporada alta”,

### **Mobilitzacions per la protecció de la costa**

Per últim, la Comissió de Platges ha determinat l’organització de mobilitzacions per a reivindicar una solució definitiva que frene la degradació de les platges d’Almardà, Corinto i Malvarrosa. “La nostra costa està en risc i necessita mesures urgents i a llarg termini. No volem accions transitòries, sinó una protecció real del litoral”, han conclòs.

*   [](http://www.facebook.com/sharer.php?u=https://aytosagunto.es/va/actualitat/la-comissio-de-platges-demana-mesures-urgents-per-a-protegir-i-adequar-les-platges-del-nord-de-la-ciutat/ "Facebook")
*   [](http://twitter.com/share?url=https://aytosagunto.es/va/actualitat/la-comissio-de-platges-demana-mesures-urgents-per-a-protegir-i-adequar-les-platges-del-nord-de-la-ciutat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-comissio-de-platges-demana-mesures-urgents-per-a-protegir-i-adequar-les-platges-del-nord-de-la-ciutat/ "Linked In")
*   [](mailto:?body=https://aytosagunto.es/va/actualitat/la-comissio-de-platges-demana-mesures-urgents-per-a-protegir-i-adequar-les-platges-del-nord-de-la-ciutat/)